2012 රාජ්‍ය සාහිත්‍ය සම්මාන ප්‍රදානෝත්සවය මෙම මස 30 වැනිදා පස්වරු 2.00 ට වේයන්ගොඩ පත්තලගෙදර ගුරු අභ්‍යාස විද්‍යාලයීය ශ්‍රවණාගාරයේදී පැවැත්වේ.ආර්ථික සංවර්ධන අමාත්‍ය බැසිල් රාජපක්ෂ මහතාගේ ප්‍රධානත්වයෙන් පැවැත්වෙන මෙම රාජ්‍ය සාහිත්‍ය සම්මාන උළෙලේදී විශිෂ්ටතම නවකතාව, කෙටි කතාව, පද්‍ය සංග්‍රහය, විද්‍යා ප්‍රබන්ධය, නාට්‍ය ග්‍රන්ථය, යොවුන් සාහිත්‍ය ග්‍රන්ථය, පරිවර්තන ග්‍රන්ථය, ළමා සාහිත්‍ය ඇතුළු ශාස්ත්‍රීය ග්‍රන්ථ රැසකට සම්මාන හා මුදල් ත්‍යාග පිරිනැමෙයි.මීට අමතරව ලාංකික සාහිත්‍ය ක්ෂේත්‍රයට කරන ලද විශිෂ්ටතම සේවය අගය කිරීම සඳහා පිරිනමනු ලබන සාහිත්‍යරත්න සම්මානයෙන් මෙවර පිරිනමනු ලබන්නේ ආචාර්ය හරිස්චන්ද්‍ර විජේතුංග, මහාචාර්ය රංජනී ඔබේසේකර, මහාචාර්ය අරුණාචලම් යන විද්වතුන් සඳහායි.සංස්කෘතික හා කලා කටයුතු අමාත්‍යාංශයේ මෙහෙයවීමෙන් සංස්කෘතික කටයුතු දෙපාර්තමේන්තුවේ හා රාජ්‍ය සාහිත්‍ය අනු මණ්ඩල එක්ව සංවිධානය කරන රාජ්‍ය සාහිත්‍ය සම්මාන උළෙලට මෙවර ග්‍රන්ථ 1151 ක් ලැබී ඇත.උත්සවාකාරයෙන් පැවැත්වෙන මෙම උළෙලට සංස්කෘතික හා කලා කටයුතු ඇමති ටී. බී. ඒකනායක හා මැති ඇමතිවරු, ප්‍රවීණ කලාකරුවන් හා සාහිත්‍යකරුවන් රැසක් සහභාගිවීමට නියමිත.ප්‍රවීණ සිංහල ආචාර්යවරයකු වන සාහිත්‍යවේදී උපුල් ශාන්ත සන්නස්ගල ලියූ අලුත්ම නවකතාව ‘පිරිමි ගොඩයි මං විතරයි’ මෙවර සාහිත්‍යය මාසය වෙනුවෙන් එළි දක්වා තිබේ.මේ සමඟ සන්නස්ගල ලියූ අනෙකුත් නවකතාවල ප්‍රති මුද්‍රණ ද මේවන විට නිකුත්කර ඇත.